-----------------------------------------------------------------------
  2. ปัจจัยความเสี่ยง

  -----------------------------------------------------------------------

ปัจจัยความเสี่ยงที่อาจมีผลกระทบต่อการทำรายการของบริษัทมีดังนี้

1. ความเสี่ยงทางธุรกิจและทางการตลาด

  เศรษฐกิจไทยในปี 2555 มีอัตราการขยายตัวร้อยละ 5.7 เมื่อเทียบกับปี 2554
  ที่ขยายตัวเพียงร้อยละ 0.1
  ปัญหาหนี้สาธารณะของกลุ่มประเทศยูโรและการชะลอตัวของเศรษฐกิจโลก
  ส่งผลกระทบต่อเศรษฐกิจไทยไม่มากนัก
  ปัจจัยบวกมาจากการฟื้นตัวของภาคการผลิตที่ประสบกับภาวะน้ำท่วมในปีก่อนหน้า
  การลงทุนในเครื่องจักรและการก่อสร้างทั้งที่เป็นการชดเชยซ่อมแซมความเสียหาย
  และขยายกำลังการผลิต รวมถึงการขยายตัวของการบริโภคในประเทศ
  และการลงทุนของภาคเอกชน ที่ส่งผลมาจากนโยบายการกระตุ้นเศรษฐกิจต่างๆ ของภาครัฐ

  เมื่อพิจารณาแผนการลงทุนเพื่อโครงสร้างพื้นฐานของประเทศ ทั้งจากภาครัฐ เช่นโครงการ
  Smart Thailand ระบบบริหารจัดการน้ำ การลงทุนโครงข่ายระบบคมนาคมขนส่ง
  และจากการเติบโตของตลาดจากบริการ 3G / 4G / LTE รวมถึง Digital TV
  ในอนาคตแล้วนั้น ก็ถือเป็นแรงขับเคลื่อนเศรษฐกิจจากความต้องการภายในประเทศ
  และจากการลงทุนของทั้งภาครัฐและเอกชน จึงถือเป็นโอกาสทางธุรกิจของบริษัทใน 2-3
  ปีข้างหน้า จึงมองว่าความเสี่ยงทางธุรกิจของบริษัทจะอยู่ในระดับต่ำ

  อย่างไรก็ตามปัจจัยทางการเมืองที่ไม่แน่นอนที่อาจเกิดขึ้นได้
  จะส่งผลกระทบต่อการกำหนดนโยบายของรัฐเป็นสิ่งที่บริษัทต้องพิจารณา
  ประสิทธิภาพในการเบิกจ่ายงบประมาณของภาครัฐ
  และความล่าช้าในกระบวนการประมูลงานก็เป็นปัจจัยสำคัญเช่นเดียวกัน โดยส่งผลกระทบต่อบริษัท
  ทั้งการจัดสรรทรัพยากร ทั้งต่อการรับรู้รายได้และผลการดำเนินงานของบริษัท
  อย่างไรก็ตามบริษัทได้วางแผนการบริหารจัดการทรัพยากร ทั้งในด้านบุคลากร ด้านการเงิน
  และอื่นๆ ของบริษัทอย่างมีประสิทธิภาพ รวมถึงการประสานงาน
  สร้างความร่วมมือกับพันธมิตรทางธุรกิจอย่างใกล้ชิด
  จะสามารถสร้างความยืดหยุ่นในการดำเนินงาน รองรับความเสี่ยงดังกล่าวได้

  ด้านการส่งมอบงานโครงการที่ต้องตรงเวลา ก็เป็นปัจจัยสำคัญ
  โดยกลุ่มบริษัทนั้นมีการเซ็นสัญญาจำนวนหลายโครงการในแต่ละปี
  ระยะเวลาในการส่งมอบก็แตกต่างกันไปขึ้นอยู่กับขนาดของโครงการ
  ความเสี่ยงที่หากมีโครงการใดโครงการหนึ่งของบริษัทในกลุ่มที่มีการส่งงานล่าช้า
  ก็จะทำให้บริษัทสูญเสียความน่าเชื่อถือไปด้วย
  บริษัทจึงเน้นการวางแผนและการบริหารจัดการโครงการที่มีประสิทธิภาพ
  พร้อมการติดตามสถานะของการติดตั้งเพื่อการส่งมอบงานอย่างใกล้ชิด มีการประสานงานกับลูกค้า
  และผู้ผลิตอย่างเป็นระบบ เพื่อให้มั่นใจว่าบริษัทสามารถส่งมอบงานที่มีคุณภาพได้ตามกำหนดเวลา
  รวมไปถึงยกระดับคุณภาพการให้บริการให้มีมาตรฐานที่สูงขึ้น

  การแข่งขันในตลาดกับคู่แข่ง ความก้าวหน้าด้านเทคโนโลยีที่เป็นไปอย่างรวดเร็ว
  ที่ทำให้ราคาของอุปกรณ์ด้านเทคโนโลยีสื่อสารสารสนเทศมีราคาต่ำลง
  รวมถึงความคาดหวังของลูกค้าที่เพิ่มสูงขึ้นเรื่อยๆ
  ต่างก็เป็นปัจจัยที่ทำให้บริษัทไม่หยุดยั้งที่จะวางรากฐานรองรับและจัดการด้วยการคิด วิเคราะห์
  ความต้องการ และการพัฒนาโซลูชั่นที่ผนวกนวัตกรรมต่างๆ เพื่อสร้างความแตกต่าง
  และมีศักยภาพในการใช้เทคโนโลยีชั้นสูงที่สามารถตอบสนองความต้องการลูกค้าได้เหนือคู่แข่ง

  นอกจากนี้กลยุทธ์ที่เน้นการเพิ่มโครงสร้างสัดส่วนรายได้ประจำระยะยาวจากงานของบริษัท
  และจากการซื้อกิจการ โดยการเน้นงานให้เช่า งานบำรุงรักษา งานบริการระยะยาวที่ยั่งยืน
  โดยเฉพาะบริการเอาท์ซอร์สด้านเทคโนโลยีสารสนเทศและการสื่อสาร ด้วยโซลูชั่นที่มีคุณภาพ
  มีความเสถียร รองรับงานที่ซับซ้อน ตรงความต้องการและสร้างความไว้วางใจให้กับลูกค้าได้
  สามารถช่วยลูกค้า หันไปเน้นประสิทธิภาพของธุรกิจหลัก (Core Business)
  ของตนเองเพื่อให้บริการกับลูกค้าของตนได้อย่างเต็มที่นั้น
  กลยุทธ์ดังกล่าวจะช่วยลดความผันผวนของการดำเนินงานที่เกิดขึ้นจากความเสี่ยงต่างๆ ข้างต้นได้

2. ความเสี่ยงจากการพึ่งพิงลูกค้ารายใหญ่

  ในปี 2555 บริษัทมีรายได้ส่วนใหญ่จากภาครัฐและรัฐวิสาหกิจ คิดเป็นร้อยละ 88 ดังนั้น
  หากภาครัฐหรือรัฐวิสาหกิจมีการชะลอการใช้จ่ายงบประมาณทางด้านเทคโนโลยีสารสนเทศและการสื่อสารลงก็จะส่งผลกระทบต่อผลการดำเนินงาน
  และฐานะทางการเงินของบริษัท อย่างมีนัยสำคัญ
  ซึ่งปัจจุบันลูกค้ารายใหญ่ของบริษัทเป็นรัฐวิสาหกิจสัดส่วนรายได้คิดเป็นร้อยละ 56 ของรายได้รวม
  โดยมีรายได้กระจายอยู่หลายโครงการ อย่างไรก็ตามในส่วนของภาครัฐ
  บริษัทมีการกระจายฐานลูกค้าไปยังกระทรวงต่างๆ หลายกระทรวง
  ซึ่งไม่เป็นการกระจุกตัวในหน่วยงานใดหน่วยงานหนึ่ง
  เพื่อลดความเสี่ยงจากการที่หน่วยงานนั้นถูกตัดงบประมาณ

3. ความเสี่ยงจากการพึ่งพิงผู้จัดจำหน่ายรายใหญ่

  ในส่วนของธุรกิจบริการเครือข่ายสื่อสาร และงานติดตั้งระบบ (Turnkey Projects)
  บริษัทมีการสั่งซื้ออุปกรณ์จากผู้ให้บริการหลายราย โดยโครงการประมูลส่วนใหญ่แล้ว
  อุปกรณ์หลักที่ผ่านคุณสมบัติด้านเทคนิคจะมาจากผู้จัดจำหน่ายมากกว่า 1 ราย
  ทำให้บริษัทสามารถเลือกใช้อุปกรณ์จากผู้จัดจำหน่ายที่เสนอเงื่อนไขที่ดีให้กับบริษัทในแต่ละโครงการที่บริษัทจะเข้าร่วมประมูล
  จึงไม่มีความเสี่ยงในการพึ่งพิงผู้จัดจำหน่ายรายใดรายหนึ่ง
  นอกจากนี้ความเสี่ยงจากการพึ่งพิงผู้จัดจำหน่ายรายใหญ่ในส่วนของธุรกิจการให้บริการสื่อสารผ่านดาวเทียมจะมีไม่มาก
  เนื่องจากบริษัทได้มีการเช่าช่องสัญญาณผ่านดาวเทียมจากบริษัท ไทยคม จำกัด (มหาชน)
  และผู้ให้เช่าช่องสัญญาณผ่านดาวเทียมซึ่งอยู่ในต่างประเทศรายอื่นๆ อีก 2 ราย

4. ความเสี่ยงจากการค้างชำระของลูกหนี้

  บริษัทได้ดำเนินนโยบายการแก้ไขปัญหาจากการค้างชำระหนี้ของลูกหนี้อย่างต่อเนื่อง
  โดยมีหน่วยงานเร่งรัดหนี้สินเข้ามาดูแลปัญหานี้โดยเฉพาะ
  จึงทำให้บริษัทสามารถควบคุมยอดหนี้ค้างชำระให้อยู่ในระดับที่น่าพอใจ
  นอกจากนั้นบริษัทยังมีนโยบายในการพิจารณาถึงสถานภาพและสภาพคล่องของลูกค้าแต่ละรายก่อนการให้บริการ
  เพื่อลดปัญหาหนี้เสียอันอาจจะเกิดผลกระทบต่อบริษัทได้ในอนาคต
  โดยลูกหนี้ส่วนใหญ่ในปัจจุบันเป็นลูกค้าที่มีฐานะทางการเงินดี เช่น รัฐวิสาหกิจ
  หน่วยงานของรัฐบาล และบริษัทขนาดใหญ่ จึงทำให้ความเสี่ยงด้านหนี้เสียอยู่ ณ ระดับต่ำ
  อย่างไรก็ตาม ในปีที่ผ่านมาบริษัทยังมีปัญหาจากการล่าช้าในการชำระเงินของรัฐวิสาหกิจ
  และหน่วยงานภาครัฐบางแห่ง ซึ่งทำให้บริษัทต้องรับภาระดอกเบี้ยเพิ่มขึ้น
  แต่เนื่องจากการชำระเงินกู้คืนธนาคารนั้นผูกอยู่กับเงินที่ได้รับจากโครงการ
  จึงทำให้บริษัทไม่มีปัญหาด้านสภาพคล่องทางการเงิน

  บริษัทมีนโยบายในการตั้งสำรองค่าเผื่อหนี้สงสัยจะสูญสำหรับหนี้ที่เกินกำหนดชำระมากกว่า 6
  เดือน แต่ไม่เกิน 12 เดือน ในอัตราร้อยละ 50 หากหนี้ที่เกินกำหนดชำระมากกว่า 12 เดือน
  จะตั้งค่าเผื่อหนี้สงสัยจะสูญเต็มจำนวน

  อนึ่ง ณ วันที่ 31 ธันวาคม 2555 บริษัทมีหนี้ค้างชำระเกิน 12 เดือน อยู่เป็นจำนวน 152
  ล้านบาท โดยได้มีการตั้งสำรองค่าเผื่อหนี้สงสัยจะสูญจำนวน 13 ล้านบาท
  ซึ่งบริษัทพิจารณาว่าเพียงพอต่อความเสียหายที่จะเกิดขึ้น
  เนื่องจากลูกหนี้ส่วนใหญ่เกิดจากงานโครงการ และเป็นลูกค้าที่มีฐานะทางการเงินดี
  ดังกล่าวข้างต้นแล้ว

5. ความเสี่ยงจากภาระหนี้สินที่เพิ่มขึ้นภายหลังการเข้าซื้อบริษัท พอร์ทัลเน็ท จำกัด

  ตามที่บริษัทได้รับอนุมัติจากผู้ถือหุ้นเมื่อวันที่ 27 เมษายน 2555 ในการเข้าซื้อบริษัท พอร์ทัลเน็ท
  จำกัด จาก บริษัท เอ็ม ลิ้งค์ เอเชีย คอร์ปอเรชั่น จำกัด (มหาชน) ในราคา 1,552 ล้านบาท
  โดยใช้เงินกู้จากธนาคารภายในประเทศแห่งหนึ่ง โดยแบ่งเป็น วงเงินกู้ 952 ล้านบาท
  ซึ่งจ่ายชำระคืนในจำนวน 17.6 ล้านบาทต่อเดือน โดยชำระเงินต้นงวดแรกในวันที่ 31 มกราคม
  2556 และวงเงินกู้จำนวนเงิน 600 ล้านบาท ซึ่งจ่ายชำระคืนเป็นงวดทุกๆ 3 เดือนในจำนวน
  150 ล้านบาทต่องวด โดยชำระเงินต้นงวดแรกในวันที่ 31 มีนาคม 2556

  ตามสัญญาเช่าระบบคอมพิวเตอร์ซอฟต์แวร์สำเร็จรูปสำหรับธุรกิจหลักของการไฟฟ้าส่วนภูมิภาค
  (กฟภ.) ของกิจการค้าร่วม SPIES ที่พอร์ทัลเน็ทเป็นผู้ค้าร่วมในกิจการดังกล่าว
  พอร์ทัลเน็ทจะได้รับเงินจาก กฟภ. จำนวน 53.2 ล้านบาทต่อเดือน
  ซึ่งจะมีกระแสเงินสดต่อเดือนเพียงพอที่จะชำระวงเงินกู้ 952 ล้านบาท สำหรับวงเงินกู้จำนวน
  600 ล้านบาทนั้นบริษัทจะชำระจากกระแส
  เงินสดคงเหลือของโครงการภายหลังจากการชำระวงเงินกู้ 952 ล้านบาท
  และกระแสเงินสดจากโครงการขนาดใหญ่ที่บริษัท ดำเนินการอยู่ซึ่งจะส่งมอบงานได้ภายในปี
  2556
  บริษัทจึงมีความมั่นใจว่าความเสี่ยงจากภาระหนี้สินที่เพิ่มขึ้นอยู่ในวิสัยที่บริษัทสามารถบริหารจัดการได้

6. ความเสี่ยงจากการที่บริษัทมีผู้ถือหุ้นรายใหญ่ถือหุ้นเกินกว่าร้อยละ 50

  เนื่องจากบริษัทมีผู้ถือหุ้นรายใหญ่คือ บริษัท สามารถคอร์ปอเรชั่น จำกัด (มหาชน)
  ซึ่งถือหุ้นในบริษัท จำนวน 432,614,590 หุ้น หรือคิดเป็นร้อยละ 70.89
  ของทุนชำระแล้วของบริษัท และ บริษัท วิไลลักษณ์ อินเตอร์เนชั่นแนล โฮลดิ้ง จำกัด
  ซึ่งมีผู้ถือหุ้นกลุ่มเดียวกับบมจ.สามารถคอร์ปอเรชั่น คือ ตระกูลวิไลลักษณ์ ซึ่งถือหุ้นในบริษัทจำนวน
  6,911,000 หุ้น คิดเป็นร้อยละ 1.13 ของทุนชำระแล้วของบริษัท
  ทำให้สามารถที่จะควบคุมการลงมติผู้ถือหุ้นเกือบทั้งหมดในเรื่องสำคัญต่างๆ ได้ เช่น
  การแต่งตั้งกรรมการ หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ดังนั้น ผู้ถือหุ้นรายอื่นๆ อาจไม่สามารถรวบรวมคะแนนเสียงเพื่อถ่วงดุลกับผู้ถือหุ้นรายใหญ่ได้
  (ข้อมูลรายชื่อผู้ถือหุ้นจากบริษัท ศูนย์รับฝากหลักทรัพย์ (ประเทศไทย) จำกัด ณ วันที่ 28
  ธันวาคม 2555)

  อย่างไรก็ตาม บริษัทได้แต่งตั้งกรรมการที่เป็นกรรมการอิสระจำนวน 3 ท่าน ซึ่งทั้ง 3
  ท่านเป็นกรรมการตรวจสอบด้วย โดยคณะกรรมการตรวจสอบทำหน้าที่ตรวจสอบ
  และพิจารณาเพื่อให้รายการที่อาจก่อให้เกิดความขัดแย้งทางผลประโยชน์เป็นไปตามกฎหมายและข้อกำหนดของตลาดหลักทรัพย์แห่งประเทศไทย
  และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ทั้งนี้
  เพื่อให้มั่นใจว่ารายการดังกล่าวสมเหตุสมผล และเป็นประโยชน์สูงสุดต่อบริษัท
  อีกทั้งยังทำให้การบริหารของบริษัทมีความโปร่งใสและตรวจสอบได้

7. ความเสี่ยงจากค่าปรับการส่งงานล่าช้า

  บริษัท สามารถคอมมิวนิเคชั่น เซอร์วิส จำกัด ซึ่งเป็นบริษัทย่อย ได้ทำสัญญากับบริษัทแห่งหนึ่ง
  (เดิมเป็นรัฐวิสาหกิจ)
  ในการร่วมดำเนินการให้บริการระบบเครือข่ายสารสนเทศแก่กรมส่งเสริมการปกครองท้องถิ่น
  ซึ่งบริษัทย่อยดังกล่าวต้องส่งมอบงานขั้นต่ำตามสัญญาภายในวันที่ 22 กุมภาพันธ์ 2550
  แต่บริษัทย่อยยังไม่สามารถส่งมอบงานขั้นต่าได้
  เนื่องจากบริษัทย่อยดังกล่าวยังไม่ได้รับอุปกรณ์จากคู่สัญญารวมทั้ง Bandwidth
  ที่ได้รับไม่เพียงพอต่อการใช้งานจริง
  และจากการที่บริษัทย่อยไม่สามารถดำเนินการให้มีผู้ใช้บริการได้ตามสัญญาซึ่งอาจมีการเรียกเก็บค่าปรับจากงานล่าช้า
  อย่างไรก็ตาม
  ผู้บริหารของบริษัทย่อยและที่ปรึกษากฎหมายเห็นว่าบริษัทย่อยจะไม่ต้องเสียค่าปรับให้กับคู่สัญญา
  เนื่องจากความล่าช้าของงานในโครงการดังกล่าวไม่ได้เกิดจากความผิดของบริษัทย่อย
  และผู้บริหารของบริษัทย่อยมั่นใจว่าจะสามารถเจรจาต่อรองกับคู่สัญญาได้สำเร็จ ดังนั้น ณ วันที่
  31 ธันวาคม 2555 บริษัทย่อยจึงไม่ได้มีการตั้งค่าปรับจากการส่งงานล่าช้า

8. ความเสี่ยงจากอัตราแลกเปลี่ยน

  ตามลักษณะโครงสร้างรายได้ของบริษัทนั้น รายได้ส่วนใหญ่จะเป็นงานโครงการระยะสั้น และ
  โครงการให้เช่าและบริการระยะยาวโดยมีสัญญาเป็นเงินบาท
  ในการดำเนินโครงการนั้นบริษัทจะต้องนำเข้าสินค้าอุปกรณ์โทรคมนาคมจากต่างประเทศมาใช้ในโครงการซึ่งทำให้เกิดความเสี่ยงจากอัตราแลกเปลี่ยน
  บริษัทมีนโยบายในการลดความเสี่ยงดังกล่าว โดย ในช่วงการประมูล
  บริษัทจะเสนอราคาที่เผื่อความเสี่ยงจากอัตราแลกเปลี่ยน และเมื่อบริษัทชนะการประมูลแล้ว
  บริษัทจะทยอยทำการซื้อขายอัตราแลกเปลี่ยนล่วงหน้าเพื่อให้ยอดคงค้างอยู่ในระดับที่มีผลกระทบต่อโครงการอยู่ในระดับต่ำ
  นอกจากนั้นบริษัทยังพิจารณาแนวโน้มอัตราแลกเปลี่ยน
  และผลการดำเนินงานรวมของบริษัทประกอบในการพิจารณายอดคงค้างรวมด้วย

  ยอดคงค้างเฉลื่ยในปี 2555 จะอยู่ที่ประมาณ 19.3
  ล้านเหรียญสหรัฐอเมริกาซึ่งเมื่อแปลงเป็นสกุลเงินบาทจากอัตราขายถัวเฉลี่ย ณ.
  วันสิ้นงวดของทุกไตรมาสที่ 31.08 บาท/เหรียญสหรัฐอเมริกาและ 40.65 บาท/ยูโร
  แล้วยอดคงค้างเฉลี่ยจะน้อยกว่าร้อยละ 10 ของรายได้รวมในปี 2555

  ตารางหนี้สินทางการเงินที่เป็นสกุลเงินตราต่างประเทศหักสัญญาซื้อขายเงินตราต่างประเทศล่วงหน้า

  ----------------- ------------- ------------- ------------- ------------
  สกุลเงินตรา (ล้าน)   31 มีนาคม 2555 30 มิถุนายน     30 กันยายน     31 ธันวาคม
                                  2555          2555          2555

  เหรียญสหรัฐอเมริกา   0.3           3.0           2.9           7.7

  ยูโร               12.7          12.5          12.3          10.9
  ----------------- ------------- ------------- ------------- ------------